Document ID: 32003R1668

Komisjoni määrus (EÜ) nr 1668/2003,
1. september 2003,
millega rakendatakse nõukogu määrust (EÜ, Euratom) nr 58/97 seoses struktuurilise ettevõtlusstatistika edastamise tehnilise vorminguga ja muudetakse komisjoni määrust (EÜ) nr 2702/98, mis käsitleb struktuurilise ettevõtlusstatistika edastamise tehnilist vormingut
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1996. aasta määrust (EÜ, Euratom) nr 58/97 struktuurilise ettevõtlusstatistika kohta [1] (viimati muudetud määrusega (EÜ) nr 1667/2003 [2], eriti selle artikli 12 punkti viii,
ning arvestades järgmist:
(1) Määrusega (EÜ, Euratom) nr 58/97 on kehtestatud ühine raamistik ühenduse pangandus- ja pensionifondisektori struktuuri, tegevust, tulemuslikkust ja konkurentsivõimet käsitleva ühenduse statistika koostamiseks.
(2) Hõlbustamaks keskkonnakulusid käsitlevate statistiliste andmete edastamist, tuleks kohandada tehnilist vormingut, mis on sätestatud komisjoni 17. detsembri 1998. aasta määruses (EÜ) nr 2702/98, mis käsitleb struktuurilise ettevõtlusstatistika edastamise tehnilist vormingut, [3] muudetud määrusega (EÜ) nr 1614/2002. [4] Määruses (EÜ) nr 2702/98 on määratletud tehniline vorming, mille abil edastatakse struktuurilise ettevõtlusstatistika tunnused, mis on loetletud määruse (EÜ, Euratom) nr 58/97 ühises moodulis ning tööstuse, jae- ja hulgikaubanduse ja ehituse üksikasjalikes moodulites. Kõnealust tehnilist vormingut on vaja muuta, et võtta arvesse keskkonnakulude tunnuste lisandumist ja määruse (EÜ, Euratom) nr 58/97 tööstuse üksikasjaliku mooduli teatavate tunnuste täiendavat liigitust keskkonnavaldkondades.
(3) On vajalik määrata kindlaks määruse (EÜ, Euratom) nr 58/97 lisades 6 ja 7 loetletud krediidiasutusi ja pensionifonde käsitleva struktuurilise ettevõtlusstatistika andmete edastamise tehniline vorming, et saada liikmesriikide kohta võrreldavaid ja ühtlustatud andmeid, vähendada andmeedastuses vigade tekkimise ohtu ja tõsta kogutud andmete töötlemise ja kasutajatele kättesaadavaks tegemise kiirust. Krediidiasutusi ja pensionifonde käsitlevate tehniliste moodulite tunnuste edastamiseks on vajalik kindlaks määrata teine tehniline vorming, sest määruses (EÜ) nr 2702/98 esitatud ühise mooduli ning tööstuse, jae- ja hulgikaubanduse ja ehituse üksikasjalike moodulite tunnuste edastamise tehniline vorming näeb ette erineva tulemuste liigituse.
(4) Käesolevas määruses sätestatud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2702/98 lisa muudetakse käesoleva määruse I lisa kohaselt.
Artikkel 2
Määruse (EÜ, Euratom) nr 58/97 artiklis 9 seoses lisaga 6 nimetatud tehniline vorming on esitatud käesoleva määruse II lisas.
Artikkel 3
Määruse (EÜ, Euratom) nr 58/97 artiklis 9 seoses lisaga 7 nimetatud tehniline vorming on esitatud käesoleva määruse III lisas.
Artikkel 4
Liikmesriigid kohaldavad kõnealust vormingut vaatlusaasta 2001 ja järgnevate aastate andmete suhtes, välja arvatud lisas 7 käsitletud andmed, mille puhul kohaldatakse kõnealust vormingut vaatlusaasta 2002 ja järgnevate aastate andmete suhtes.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. september 2003

Labels: 12
4
19